VEDTÆGTER FOR SØNDERTOFT RIDEKLUB

**§ 1.** Klubbens navn er Søndertoft Rideklub (forkortet SRS). Hjemmehørende i Holstebro kommune.

**§ 2.** Klubbens formål er at fremme interessen for ridesporten, at give alle mulighed for at omgås heste, på forsvarlig vis, at dyrke ridesporten, under hensyntagen til hestens tarv, samt at skabe kammeratligt samvær i medlemmernes fritid.

**§ 3A.** Søndertoft Rideklub er medlem af Dansk Rideforbund, under Danmarks Idrætsforbund, hvorfor klubben og hvert enkelt medlem er forpligtiget til at rette sig efter de to nævnte forbunds love, reglementer og bestemmelser, herunder de pågældende forbunds fastsatte voldgiftbestemmelser.

**§ 3B.** Søndertoft Rideklub er endvidere medlem af Holstebro Idrætsforbund

og hermed forpligtiget til at rette sig efter nævnte forbunds love.

**§ 3C.** Søndertoft Rideklubs heste og diverse materiel opbevares på Søndertoft Ridecenter, beliggende på Nørre Birkmosevej 1, 7500 Holstebro.

Søndertoft Rideklub opbevarer ingen kontante beholdninger.

I tilfælde af afvikling af stævner, der nødvendiggør en kortvarig/mindre kontantbeholdning, opbevares denne, af den til enhver tid siddende kasserer.

Søndertoft Rideklubs økonomiske midler varetages af bank eller sparekasse.

**§ 4A.** I Rideklubben kan optages senior- og junior-medlemmer.

Tilmelding foretages via klubbens hjemmeside og medlemskab er først gyldigt når betaling er registreret.

Optagelsen af umyndige kræver samtykke fra forældre/værge.

Udmeldelse skal ske skriftligt til kassereren, med mindst 1 måneds varsel, til 1. januar eller 1. juli.

Der opkræves kontingent for ½ år forud.

Ved udmeldelse tilbagebetales ikke kontingent

**§ 4B.** Udnævnelse af æresmedlem sker ved absolut majoritet, på den ordinære Generalforsamling, efter indstilling fra Bestyrelsen.

Æresmedlemmer er kontingentfrie og har stemmeret på Generalforsamlingen

**§ 5A.** Bestyrelsen kan meddele karantæne, af nærmere fastsat omfang, dog max. 2 måneder, til et medlem, der gør sig skyldig i usportslig optræden, eller på anden måde opfører sig til skade for klubben.

For at denne beslutning skal være gyldig, kræves, at mere end halvdelen af samtlige Bestyrelsesmedlemmer stemmer for karantænen.

Medlemmet skal have adgang til at udtale sig over for Bestyrelsen, inden afstemningen finder sted.

Bestyrelsens afgørelse kan indbringes for Dansk Rideforbunds Distrikts Forretningsudvalg inden 8 dage.

Dansk Rideforbunds Distrikts Forretningsudvalgs afgørelse er inappellabel.

Et evt. forretningsudvalgsmedlem fra Søndertoft Rideklub er inhabil i Dansk Rideforbunds Distrikts Foretningsudvalgs afgørelse.

**§ 5B.** I særlige tilfælde kan Bestyrelsen indstille til Generalforsamlingen, at et medlem udelukkes fra klubben, i et nærmere angivet tidsrum over 2 måneder.

På Generalforsamlingen afgøres sagen ved skriftlig afstemning, og for vedtagelsen kræves et flertal på 2/3 af de afgivne stemmer. (Blanke stemmer tæller som afgivne).

Medlemmet har krav på at være til stede og forsvare sig.

Generalforsamlingens bestemmelse om udelukkelse, kan af medlemmet indbringes for Dansk Ride Forbunds Disciplinærudvalg inden 4 uger.

**§ 5C.** I det af § 5B omhandlede tilfælde, kan Generalforsamlingen ligeledes ved skriftlig afstemning, og med et flertal på 2/3 af de afgivne stemmer, afgøre, at sagen, via Bestyrelsen, indbringes for Dansk Ride Forbunds Disciplinærudvalg, til afgørelse af, om der tillige skal ske udelukkelse fra andre rideklubber, eller evt. indstilles til Danmarks Idrætsforbund, at vedkommende udelukkes, og /eller ekskluderes, fra andre specialforbund under Danmarks Idrætsforbund.

**§ 6.** Kontingent fastsættes hvert år på Generalforsamlingen.

Kontingent opkræves halvårligt forud.

Betaling for undervisning opkræves særskilt med månedligt via hjemmesiden.

Hvis et medlem kommer i restance, vil det efter 1. løbende måned, modtage rykker og samtidig blive orienteret om, at der ved slutning af 2. løbende måned automatisk vil ske sletning af medlemskabet, hvis ikke forholdet bringes i orden.

**§ 7.** Klubbens ledelse består af en Bestyrelse på 5-7 medlemmer, der alle er ulønnet.

På den årlige Generalforsamling vælges Formanden samt halvdelen af de øvrige medlemmer af Bestyrelsen, hvoraf højst to må være mellem 16 og 18 år, alle andre skal være over 18 år.

Alle medlemmer er valgbare til Bestyrelsen.

Efterfølgende konstituerer Bestyrelsen sig med et forretningsudvalg, der foruden Formanden, som minimum, består af kasserer og sekretær. Forretningsudvalget har til opgave at varetage klubbens daglige drift. De øvrige Bestyrelsesmedlemmer er hjælpere og kan være udvalgsformænd jf. nedenstående.

Klubben tegnes udadtil, af den til enhver tid siddende Bestyrelse, hvor Formanden er kontaktperson.

Forretnings-udvalgsmedlemmerne konstitueres og vælges for to år ad gangen, således:

1. Formanden er på valg i år med ulige årstal, og vælges af Generalforsamlingen

2. Kasserer og sekretær er på valg i år med lige årstal, og konstitueres blandt de af Generalforsamlingen valgte medlemmer til Bestyrelsen.

Ved valg af klubbens Formand, skal dette ske ved simpelt flertal, med kun én kandidat dog med kvalificeret flertal, som angivet i § 15.

Såfremt der ikke kan vælges nogen Formand, skal Bestyrelsen udpege 3 personer af deres midte, som skal lede klubben udadtil, indtil der kan vælges en Formand eller til næste generalforsamling.

Valg af medlemmer til Bestyrelsen sker ved almindeligt flertal ved Generalforsamlingen, og efterfølgende konstituerer Bestyrelsen sig med følgende udvalg:

1. Etablissementsudvalg.

2. Undervisningsudvalg*.*

3. Sponsorudvalg.

4. Stævneudvalg.

Udvalgsformændene vælges for to år ad gangen.

De nævnte udvalgsformænd udpeger selv øvrige medlemmer til deres udvalg.

Ud over ovenstående er ét medlem af Bestyrelsen kontaktperson og medlem af juniorudvalget og dermed bindeled til Bestyrelsen.

§7a. Juniorudvalg

Junior-udvalget består af 5 – 7 medlemmer af klubben. Junior-udvalgsmedlemmerne udpeges direkte på generalforsamlingen for et år af gangen.

Alle til og med 21 år er valgbare til juniorudvalget, dog må max. 2 medlemmer være mellem 18 og 21 år.

Juniorudvalget er ikke direkte del af Bestyrelsen, men repræsenteres af den fra Bestyrelsen udpegede kontaktperson.

**§ 8.** Afstemning ved udvalgsmøder sker ved simpelt flertal, og hvor der er stemmelighed, har udvalgs - Formanden den afgørende stemme.

Ved afstemning på Bestyrelsesmøder, hvor der er stemmelighed, har Formanden den afgørende stemme.

Pantsætning eller belåning af klubbens ejendele, kan kun finde sted ved godkendelse på den ordinære generalforsamling ved simpelt flertal.

**§ 9.** Generalforsamlingen er klubbens højeste myndighed og indkaldes af Bestyrelsen.

Alle medlemmer over 16 år og forældre/værge til medlemmer under 16 år, er stemmeberettigede med en stemme pr. medlem, såfremt man ikke er i restance med kontingent ud over det halvår, hvori generalforsamlingen afholdes.

**§ 10.** Den ordinære generalforsamling afholdes hvert år, inden udgangen af 3. måned, og skal skriftlig indvarsles med 1. måneds varsel.

Den skriftlige indvarsling skal ske til alle medlemmer personligt.

Sammen med indvarslingen skal der gives meddelelse om dagsorden. Indkomne forslag sendes ud til medlemmerne senest 10 dage før afholdelse af generalforsamlingen.

Forslag til optagelse på dagsordenen skal indleveres på mailadressen info@sondertoft.dk senest 14 dage før afholdelse af generalforsamlingen.

Forslagene godkendes/besluttes ved simpelt flertal.

Skriftlige afstemninger skal foretages, såfremt blot et medlem ønsker dette.

**§ 11.** Dagsorden for ordinær Generalforsamling:

1. Valg af dirigent.

2. Formandens beretning.

3. Kassereren aflægger revideret regnskab.

4. Fastsættelse af kontingent.

5. Indkomne forslag.

6. Valg af Bestyrelse

a. Formand

b. Valg til Bestyrelsen

7. Udpegning af (5-7)Juniorudvalgsmedlemmer.

8. Eventuelt.

**§ 12.** Ekstraordinær generalforsamling kan sammenkaldes, når Bestyrelsen finder det fornødent, eller når begæring derom skriftligt indsendes af mindst en fjerdedel af samtlige medlemmer, under angivelse af hvilke sager eller forslag der ønskes behandlet.

Bestyrelsen er i så fald pligtig til, inden 8 dage, efter sådan begærings modtagelse, at indkalde alle medlemmer til ekstraordinær generalforsamling, med mindst 3 dages -, og højst 8 dages varsel.

Ekstraordinær generalforsamling indvarsles på samme måde, som den ordinære generalforsamling, med angivelse af dagsorden.

Forslagene besluttes/ godkendes med simpelt flertal.

**§ 13.** Regnskabsåret går fra 1/1 til 31/12.

Revision af regnskabet udføres af et revisionsfirma, der udpeges af Bestyrelsen.

Det reviderede regnskab, og revisorernes evt. bemærkninger, udleveres til medlemmerne på generalforsamlingen.

Klubbens medlemmer og dens Bestyrelse hæfter ikke personligt for klubbens gæld eller andre forpligtigelser. Klubben hæfter kun for sine forpligtelser med sin formue.

**§ 14.**

Generalforsamlingen er, med hensyn til vedtægtsændringer, beslutnings-dygtig, når mindst en tredjedel af samtlige stemmeberettigede er mødt.

Er dette ikke tilfældet, sammenkaldes, senest tre uger derefter, til en ekstraordinær generalforsamling, på hvilken de foreslåede ændringer kan vedtages, uden hensyn til de fremmødtes antal, dog med simpelt flertal.

Enhver ændring af vedtægterne skal indberette til Dansk Ride Forbund til godkendelse, såfremt klubben ønsker at bibeholde medlemskabet heraf.

**§ 15.** Ved kvalificeret flertal forstås to tredjedele af de tilstedeværende stemmeberettigede medlemmer.

Ved absolut majoritet forstås over halvdelen af de tilstedeværende stemmeberettigede medlemmer.

**§ 16.** Såfremt at Bestyrelsen skønner, at klubben ikke kan fortsætte, indkaldes til ekstraordinær generalforsamling, med klubbens evt. opløsning som eneste punkt på dagsordenen.

Klubbens opløsning kan dog kun ske ved vedtagelse, på to på hinanden følgende generalforsamlinger, med mindst 8 dages mellemrum og i øvrigt efter samme bestemmelser, som ved vedtægtsændringer.

Vedtages klubbens opløsning, vælger generalforsamlingen en komité, bestående af fem af klubbens medlemmer.

Denne komité skal på bedste vis realisere klubbens materiel, og af det indvundne beløb afvikle klubbens evt. gæld.

Det evt. tiloversblevne beløb indsættes i et lokalt pengeinstitut, og tillægges renter, indtil en ny rideklub måtte blive oprettet, som derefter kan overtage det indestående.

Såfremt det indestående ikke er hævet i løbet af 10 år, vil beløbet være at tilsende Dansk Rideforbund.

Godkendt og vedtaget ved den på Søndertoft Rideklubs ordinære generalforsamling på Nørre Birkmosevej 1, 7500 Holstebro d.13. marts 2017.